РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/64-24

25. јун 2024. године

Б е о г р а д

ЗАПИСНИК

5. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 25. ЈУНА 2024. ГОДИНЕ

Седница је почела у 11,00 часова.

Седници је председавао Верољуб Арсић, председник Одбора.

Седници су присуствовали чланови Одбора: Светлана Милијић, Никола Радосављевић, Живан Бајић, Тијана Давидовац, Ненад Крстић, Душан Бајатовић, Акош Ујхељи, Драган М. Марковић, Бранко Павловић, Душан Никезић, Пеђа Митровић, Мирослав Алексић и Ненад Митровић.

Седници су присуствовали заменици чланова Одбора: Ненад Лазић (заменик Ане Белоице Мартаћ) и Ненад Филиповић (заменик Загорке Алексић).

Седници није присуствовао члан Одбора Владимир Јелић, као ни његов заменик.

Седници су присуствовали и представници Државне ревизорске институције: др Душко Пејовић, председник Савета и генерални државни ревизор, Маријана Симовић, члан Савета, Мирјана Гачевић, овлашћени државни ревизор, Маја Лакићевић, секретар Институције, и Ива Василић Миљић, начелник Службе за међународну сарадњу и односе са јавношћу.

На предлог председника, Одбор је, већином гласова (13 гласова за, један уздржан), утврдио следећи

Д н е в н и р е д :

1. Разматрање Извештаја о раду Државне ревизорске институције за 2023. годину (број 02-882/24 од 29. марта 2024. године) са Решењем о исправци Извештаја (број 02-882/24-1 од 23. априла 2024. године), који је поднела Државна ревизорска институција.

 Пре преласка на рад по утврђеним тачкама дневног реда, Одбор је, већином гласова (13 гласова за, двоје уздржаних), без примедби, усвојио записнике са 4. седнице Одбора.

**ПРВА ТАЧКА ДНЕВНОГ РЕДА: Разматрање Извештаја о раду Државне ревизорске институције за 2023. годину (број 02-882/24 од 29. марта 2024. године) са Решењем о исправци Извештаја (број 02-882/24-1 од 23. априла 2024. године), који је поднела Државна ревизорска институција.**

Председник Одбора Верољуб Арсић подсетио је да је чланом 43. став 1. тачка 1) и чланом 45. Закона о државној ревизорској институцији прописано да Државна ревизорска институција подноси Народној скупштини годишњи извештај о свом раду, најкасније до 31. марта текуће године. Државна ревизорска институција је, поступајући у складу са напред наведеним одредбама, поднела Народној скупштини Извештај о раду за 2023. годину, под бројем 02-882/24 од 29. марта 2024. године са Решењем о исправци Извештаја број 02-882/24-1 од 23. априла 2024. године.

Председник Државне ревизорске институције др Душко Пејовић представио је Извештај о раду Државне ревизорске институције за 2023. годину, истичући да је програм ревизије за претходну годину у потпуности извршен.

 Наводећи да Извештај садржи сумиране све активности и резултате рада Институције, посебно је истакао ефекте ревизије, односно да је дошло до евидентирања имовине и обавеза у износу преко 247 милијарди динара, као и финансијских ефеката у виду уштеда и повећања прихода у износу од најмање 650 милиона динара. Такође, значајни ефекти су остварени за грађане Републике Србије, односно дошло је до повећања броја деце која су добила услугу личног пратиоца у 2023. години у односу на 2021. годину за 32%, посебно Град Београд и Град Крагујевац.

 Др Душко Пејовић навео је да су у 2023. години спроведене ревизије финансијских извештаја којима је обухваћено 74 субјекта, затим ревизије правилности пословања којима је обухваћено 87 субјекта, ревизије финансијских извештаја и правилности пословања 62 субјекта, ревизије правилности и сврсисходности 18 субјекта и ревизије сврсисходности којима је обухваћено 58 субјекта, што је укупно 299 субјеката ревизије, као и да је за сваки ревизорски извештај састављен и одговарајући послеревизиони извештај, који се налазе на сајту институције. У претходној години 582 ревизорска извештаја урадило је 320 запослених, што говори да се сваке године континуирано повећава број извештаја и број субјеката обухваћених ревизијом.

Од ревидираних 299 субјеката за 31 дато је позитивно мишљење, 142 мишљења су са резервом, 26 негативних мишљења и код два субјекта мишљење је уздржано. Урађена је 41 ревизија одазивних извештаја, од чега је 18 са крешењем обавезе доброг пословања, а три ревизије су оцењене са тежим кршењем обавезе доброг пословања, а законска обавеза државног ревизора је да обавести Народну скупштину и јавност, као и да покрене захтев за смену лица одговорног за такво стање.

Председник Државне ревизорске институције истакао је да је покренуто 144 прекршајних пријава, од чега је 88 захтева за покретање прекршајног поступка који се односе на 115 лица, затим 42 пријаве за привредни преступ за 287 лица, 14 кривичних пријава за 15 лица, као и 115 информација надлежним органима и то надлежним тужилаштвима, правобранилаштвима, Агенцији за спречавање корупције, Министарству финансија, односно Пореској управи, Министарству за рад, запошљавање, борачка и социјална питања и Скупштини Града Београда.

Везано за рад Савета, др Душко Пејовић изнео је податке о одржаним седницама, којих је било 24 у 2023. години, као и да је донето све што је у ингеренцији Савета, истакавши да је донет стратешки план Државне ревизорске институције за период 2024-2028. године. Напоменуо је да је у Институцији запослено 332 лица, а 431 лице је систематизовано, односно попуњеност је 77%, што је највећи број запоселних до сада.

У дискусији поводом наведеног извештаја учествовали су: Ненад Митровић, Душан Никезић, Живан Бајић, Никола Радосављевић, Верољуб Арсић, Пеђа Митровић, Мирослав Алексић, Бранко Павловић, Душан Бајатовић и Ненад Крстић.

У току рада по утврђеним тачкама дневног реда, председник Одбора је изрекао две мере опомене народном посланику Пеђи Митровићу, члану овог одбора, примењујући одредбе члана 109. Пословника.

На основу члана 238. став 2. Пословника Народне скупштине, Одбор за финансије, републички буџет и контролу трошења јавних средстава је, већином гласова (15 гласова за, један није гласао), одлучио да подносе

И З В Е Ш Т А Ј

Одбор за финансије, републички буџет и контролу трошења јавних средстава размотрио је Извештај о раду Државне ревизорске институције за 2023. годину и Решење о исправци Извештаја о раду, који је поднет Народној скупштини на основу члана 43. став 1. тачка 1) и члана 45. Закона о државној ревизорској институцији („Службени гласник РС“, бр. 105/05, 54/07, 36/10 и 44/18- др. закон).

Одбор је поводом разматрања Извештаја о раду Државне ревизорске институције за 2023. годину утврдио Предлог закључка који доставља Народној скупштини на разматрање и усвајање.

За известиоца Одбора и представника предлагача на седници Народне скупштине одређен је Верољуб Арсић, председник Одбора.

Као и

       П Р Е Д Л О Г

**ЗАКЉУЧАК**

поводом разматрања Извештаја о раду

Државне ревизорске институције за 2023. годину

1. Народна скупштина оцењује да је Државна ревизорска институција у свом Извештају о раду за 2023. годину целовито представила активности Државне ревизорске институције у извршавању уставних и законских надлежности које има приликом спровођења ревизије јавних средстава у Републици Србији, те да су на основу препорука Државне ревизорске институције остварене значајне уштеде у циљу смањења расхода и повећања прихода, као и сврсисходнијег располагање јавним средствима.

 2. Полазећи од налаза Државне ревизорске институције да код великог броја ревидираних корисника јавних средстава није успостављен систем интерне контроле који својим функционисањем обезбеђује пословање у складу са прописима, интерним актима и уговорима, као и постизање других циљева у складу са прописима, Народна скупштина констатује да је неопходно да Влада, у складу са одговорношћу за извршавање закона, обезбеди доследно спровођење Закона о буџетском систему у делу који се односи на обавезу успостављања адекватног система финансијског управљања и контроле и увођења интерне ревизије код корисника јавних средстава.

3. Полазећи од препорука Државне ревизорске институције садржаних у Извештају о раду Државне ревизорске институције за 2023. годину, Народна скупштина препоручује Влади да предузме мере из своје надлежности како би се код корисника јавних средстава отклониле утврђене неправилности у областима финансијског извештавања, правилности и сврсисходности пословања, те да предложи, односно донесе потребне прописе и друге акте на које је у Извештају посебно указано.

4. Овај закључак објавити у „Службеном гласнику Републике Србије“.

Седница је завршена у 13,00 часова.

Седница је тонски снимана.

 СЕКРЕТАР ПРЕДСЕДНИК

 Тијана Игњатовић Верољуб Арсић